《院中秋暝》
清代·杨锐

日夕天气凉，飒然秋已深。虚檐切穹霄，广院下层阴。

浮云颓高切，荒飙寒远音。冥坐易为感，孤怀下岖崟。

南雁肃哀唳，弭棹清川浔。所思谅多阻，皋兰绚幽森。

愿移淮南调，且辍湘潭吟。无因盥尘虑，凄其江海心。

作者简介：（1857—1898）四川绵竹人，初字退之，后字叔峤，又字钝叔。初入张之洞幕。光绪十五年，以举人授内阁中书。后以陈宝箴荐，加四品卿衔充军机章京，参与新政。政变起，与谭嗣同等同被害。为戊戌六君子之一。有《说经堂诗草》。